Gedagte vir die dag: Konings, priesters en profeteFoto: pixabay.com Julle is ’n uitverkore volk, ’n koninklike priesterdom, ’n nasie wat vir God afgesonder is, die eiendomsvolk van God, die volk wat die verlossingsdade moet verkondig van Hom wat julle uit die duisternis geroep het na sy wonderbare lig. (1 Petrus 2:9) Gister het ons ontdek dat ons die gebou van God is. Jesus is die Hoeksteen van hierdie gebou, sê Petrus. Die enigste manier hoe ons tot eer van God opgebou kan word, is om in Hom te bly. En as lewende stene het ons die roeping ontvang om as God se konings, priesters en profete in die wêreld op te tree. Petrus noem die gemeentes aan wie sy brief gerig is God se uitverkore volk. Alle Christene het ’n bepaalde roeping wat hulle moet vervul. As konings moet God se kinders heers oor elke terrein van die lewe wat God aan hulle toevertrou het; as priesters moet hulle vir ander mense by God intree en hulle lewens aan God toewy. Die belangrikste roeping is egter om profete te wees wat Jesus se verlossingsboodskap aan ander mense sal verkondig. Here, dit is so ’n belangrike roeping wat U aan my toevertrou het. Help my om u koning, priester en profeet in die wêreld te wees. Amen.